তথ্যবিবরণী                                                                                   নম্বর : ২১৬০

**সাবেক তারকা ফুটবলার নুরুল হক মানিকের মৃত্যুতে যুব ও ক্রীড়া প্রতিমন্ত্রীর শোক**

ঢাকা, ৩১ জ্যৈষ্ঠ (১৪ জুন) :

 সাবেক তারকা ফুটবলার এবং বাংলাদেশ ফুটবল ফেডারেশনের তৃণমূল পর্যায়ের কোচ নুরুল হক মানিকের মৃত্যুতে গভীর শোক ও দুঃখ প্রকাশ করেছেন যুব ও ক্রীড়া প্রতিমন্ত্রী মোঃ জাহিদ আহসান রাসেল।

 আজ এক শোকবার্তায় প্রতিমন্ত্রী মরহুমের রুহের মাগফেরাত কামনা করেন এবং তাঁর শোকসন্তপ্ত পরিবারের সদস্যদের প্রতি গভীর সমবেদনা জানান।

 উল্লেখ্য, করোনা ভাইরাসে আক্রান্ত নুরুল হক মানিক আজ বিকালে তার ধানমন্ডিস্থ বাসায় ইন্তেকাল করেন (ইন্নালিল্লাহে ওয়া ইন্না ইলাইহি রাজিউন)।

#

আরিফ/রাহাত/মোশারফ/আব্বাস/২০২০/২০৪০ ঘন্টা

তথ্যবিবরণী                                                                                   নম্বর : ২১৫৯

**দেশে পর্যাপ্ত লবণ মজুদ রয়েছে**

 **---বিসিক**

ঢাকা, ৩১ জ্যৈষ্ঠ (১৪ জুন) :

 বর্তমানে দেশে পর্যাপ্ত লবণ মজুদ রয়েছে বলে জানিয়েছে শিল্প মন্ত্রণালয়ের আওতাধীন বাংলাদেশ ক্ষুদ্র ও কুটির শিল্প কর্পোরেশন (বিসিক)। সংস্থাটি জানিয়েছে, সদ্য সমাপ্ত লবণ মৌসুমে উৎপাদিত নতুন লবণ এবং গত মৌসুম শেষে উদ্বৃত্ত লবণ মিলিয়ে দেশে বর্তমানে লবণের মজুদ ২০ লাখ ৩ হাজার মেট্রিক টন ।

 বিসিকের শিল্প উন্নয়ন ও সম্প্রসারণ বিভাগ এবং কক্সবাজারে অবস্থিত বিসিক লবণ শিল্প উন্নয়ন কার্যালয়ের তথ্য অনুযায়ী, ২০১৯-২০২০ অর্থবছরে দেশে ভোজ্য ও শিল্প লবণের মোট চাহিদা নির্ধারণ করা হয়েছিল ১৮ লাখ ৪৯ হাজার মেট্রিক টন। এর মধ্যে সদ্য সমাপ্ত মৌসুমে মোট ১৫ লাখ ৭০ হাজার মেট্রিক টন ক্রুড লবণ উৎপাদিত হয়েছে। এছাড়া বিগত মৌসুমে উদ্বৃত্ত লবণ ছিল ৪ লাখ ৩৩ হাজার মে. টন । সব মিলিয়ে মোট জাতীয় চাহিদার বিপরীতে দেশে লবণের মোট মজুদ ২০ লাখ ৩ হাজার মেট্রিক টন। যা দেশের মোট চাহিদার চেয়ে প্রায় ১ দশমিক ৫০ লাখ মে. টন বেশি ।

 এর মধ্যে চলতি অর্থ বছরের মে মাস পর্যন্ত চাহিদা মিটিয়ে লবণ মাঠ ও মিল পর্যায়ে লবণের মোট মজুদের পরিমাণ ১৩ লাখ ৬৮ হাজার মে. টন। এছাড়া দেশের সকল জেলার ডিলার, পাইকারী ও খুরচা বিক্রেতা পর্যায়ে আয়োডিনযুক্ত ভোজ্য লবণ মজুদ রয়েছে।

 করোনা ভাইরাসের প্রাদুর্ভাবের কারণে শিল্প উৎপাদন ব্যাহত হওয়ায় দেশে বর্তমানে শিল্প লবণের চাহিদা তুলনামূলক কম পরিলক্ষিত হচ্ছে। ফলে বর্তমান মজুদকৃত লবণ দিয়েই আসন্ন ঈদুল আজহায় কোরবানির পশুর চামড়া প্রক্রিয়াজাতকরণ-সহ আগামী ১০ মাসের চাহিদা পূরণ করা সম্ভব হবে। অন্যদিকে আগামী নভেম্বর মাসে লবণ উৎপাদনের মৌসুম শুরু হলে আবারও বাজারে নতুন লবণ আসতে শুরু করবে। ফলে এ বছর লবণ আমদানির কোনো প্রয়োজন হবে না বলে বিসিক সূত্রে জানা গেছে।

#

মাসুম/রাহাত/মোশারফ/আব্বাস/২০২০/২০০০ ঘন্টা

তথ্যবিবরণী                                                                                  নম্বর : ২১৫৮

**ডাক ও টেলিযোগাযোগ মন্ত্রীর সম্মানে এডিএন টেলিকমের**

**কোভিড নিরাপত্তা সামগ্রী প্রদান**

ঢাকা, ৩১ জ্যৈষ্ঠ (১৪ জুন) :

 টেলিযোগাযোগ ও ইন্টারনেট সেবা সচল ও রক্ষণাবেক্ষণে নিয়োজিত ডাক ও টেলিযোগাযোগ বিভাগের বিভিন্ন সংস্থার কর্মকর্তা ও কর্মচারীদের জন্য কোভিড-১৯ সংক্রমণ রোধে ১২ হাজার ফেস মাস্ক  প্রদান করেছে এডিএন টেলিকম লিমিটেড। ডাক ও টেলিযোগাযোগ মন্ত্রী মোস্তাফা জব্বারের সম্মানে  এসব নিরাপত্তা সামগ্রী প্রদান করা হয়।

 ডাক ও টেলিযোগাযোগ বিভাগের  সচিব মোঃ নূর-উর-রহমান আজ বাংলাদেশ সচিবালয়ে ডাক ও টেলিযোগাযোগ বিভাগের সম্মেলন কক্ষে মন্ত্রীর পক্ষে এসব সামগ্রী গ্রহণ করেন। এডিএন টেলিকম লিমিটেডের ভাইস চেয়ারম্যান জহির আহমেদ কোম্পানির পক্ষে এসব মাস্ক হস্তান্তর করেন।

 ডাক ও টেলিযোগাযোগ সচিব ডিজিটাল সংযোগ সচল ও রক্ষণাবেক্ষণে নিয়োজিতদের জন্য সুরক্ষা সামগ্রী প্রদান করায় মন্ত্রীর পক্ষ থেকে এডিএনকে ধন্যবাদ জানান। তিনি বলেন, এডিএন এর এই সহযোগিতা আমাদের কর্মীদের আরো উৎসাহিত করবে। হস্তান্তরিত মাস্কের মধ্যে ৩ হাজার বিটিআরসি এবং চার হাজার বিটিসিএল এর  জরুরি কাজে নিয়োজিত কর্মকর্তা ও কর্মচারীদের জন্য সংরক্ষণ করা হয়েছে।

 হস্তান্তর অনুষ্ঠানে ডাক ও টেলিযোগাযোগ বিভাগের অতিরিক্ত সচিব মোঃ আজিজুল ইসলাম, যুগ্ম-সচিব মোখলেছুর রহমান, এডিএন এর হেড অভ **ব্র্যান্ড** এন্ড এক্সটারনাল অফিসার তানভিন মোঃ হাফিজুল হক এবং চিফ প্রজেক্ট অফিসার মোঃ আজহারুল হক চৌধুরী উপস্থিত ছিলেন।

#

শেফায়েত/রাহাত/মোশারফ/মিজান/২০২০/১৯৪৫ ঘন্টা

তথ্যবিবরণী                                                                                   নম্বর : ২১৫৭

**স্বাস্থ্য সচিবের সহধর্মিণীর মৃত্যুতে মন্ত্রী ও প্রতিমন্ত্রীর শোক**

ঢাকা, ৩১ জ্যৈষ্ঠ (১৪ জুন) :

 স্বাস্থ্য মন্ত্রণালয়ের স্বাস্থ্য সেবা বিভাগের সচিব মোঃ আবদুল মান্নানের স্ত্রী কামরুন নাহারের মৃত্যুতে গভীর শোক ও দুঃখ প্রকাশ করেছেন ডাক ও টেলিযোগাযোগ মন্ত্রী মোস্তাফা জব্বার এবং সংস্কৃতি বিষয়ক প্রতিমন্ত্রী কে এম খালিদ।

 আজ পৃথক শোকবার্তায় তাঁরা মরহুমার বিদেহী আত্মার মাগফেরাত কামনা করেন ও শোকসন্তপ্ত পরিবারের সদস্যবর্গের প্রতি গভীর সমবেদনা জ্ঞাপন করেন।

 উল্লেখ্য, কামরুন নাহার ১৩ জুন শনিবার দিবাগত রাতে রাজধানীর সম্মিলিত সামরিক হাসপাতালে চিকিৎসাধীন অবস্থায় মৃত্যুবরণ করেন (ইন্না লিল্লাহি ওয়া ইন্না ইলাইহি রাজিউন)।

#

ফয়সল/রাহাত/মোশারফ/আব্বাস/২০২০/১৯১২ ঘন্টা

তথ্যবিবরণী                                                                                  নম্বর : ২১৫৬

**কোভিড**-**১৯** (**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ৩১ জ্যৈষ্ঠ (১৪ জুন) :

 ন্যাশনাল ডিজাস্টার রেসপন্স কো-অর্ডিনেশন সেন্টার (এনডিআরসিসি) থেকে প্রাপ্ত তথ্য অনুযায়ী করোনা ভাইরাস পরিস্থিতি মোকাবিলার জন্য ৬৪ জেলায় ইতোমধ্যে ২ লাখ ১১ হাজার ১৭ মেট্রিক টন চাল বরাদ্দ করা হয়েছে। এছাড়া শিশু খাদ্য-সহ অন্যান্য সামগ্রী ক্রয়ের জন্য ১২২ কোটি ৯৭ লাখ ৭২ হাজার ২৬৪ টাকা বরাদ্দ করা হয়েছে। দুর্যোগ ব্যবস্থাপনা ও ত্রাণ মন্ত্রণালয়ের মাধ্যমে বরাদ্দকৃত এ সাহায্য দেশের সকল জেলা ও উপজেলা প্রশাসনের মাধ্যমে বিতরণ করা হচ্ছে । ‌

 স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী আজ দেশে নতুন করে আরো ৩ হাজার ১৪১ জনের শরীরে করোনা সংক্রমণ ধরা পড়েছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৮৭ হাজার ৫২০ জন। গত ২৪ ঘণ্টায় ৩২ জন-সহ এ পর্যন্ত ১ হাজার ১৭১ জন এ রোগে মৃত্যুবরণ করেছেন। গত ২৪ ঘণ্টায় ১৪ হাজার ৫০৫ জনের নমুনা পরীক্ষা করা হয়েছে। করোনা ভাইরাস আক্রান্তদের মধ্যে এ পর্যন্ত সুস্থ হয়েছেন ১৮ হাজার ৭৩০ জন যার মধ্যে গত ২৪ ঘণ্টায় সুস্থ হয়েছেন ৯০৩ জন।

 এখন পর্যন্ত সর্বমোট ২৫ লাখ ৯ হাজার ১৪২টি পিপিই সংগ্রহ করা হয়েছে। এর মধ্যে মোট বিতরণ করা হয়েছে ২৩ লাখ ৭ হাজার ৯২৫টি এবং মজুদ আছে ২ লাখ ১ হাজার ২১৭টি।

 সারা দেশে জেলা ও উপজেলা পর্যায়ে প্রাতিষ্ঠানিক কোয়ারেন্টাইনের জন্য প্রস্তুত করা হয়েছে ৬২৯টি প্রতিষ্ঠান এবং এর মাধ্যমে তাৎক্ষণিকভাবে প্রাতিষ্ঠানিক কোয়ারেন্টাইনের সেবা প্রদান করা যাবে ৩১ হাজার ৯৯১ জনকে।

#

তাসমীন/রাহাত/মোশারফ/মিজান/২০২০/১৭৩০ ঘন্টা

তথ্যবিবরণী                                                                                   নম্বর : ২১৫৫

**ধর্ম প্রতিমন্ত্রী শেখ মোঃ আব্দুল্লাহ’র মৃত্যুতে মন্ত্রিপরিষদের সদস্যবৃন্দের শোক**

ঢাকা, ৩১ জ্যৈষ্ঠ (১৪ জুন) :

 ধর্ম প্রতিমন্ত্রী বীর মুক্তিযোদ্ধা শেখ মোঃ আব্দুল্লাহ’র মৃত্যুতে মন্ত্রিপরিষদের সদস্যবৃন্দ গভীর শোক ও দুঃখ প্রকাশ করেছেন।

 পৃথক শোক বার্তায় তাঁরা বলেন, মুক্তিযোদ্ধা শেখ মোঃ আব্দুল্লাহ বাংলাদেশের স্বাধিকার ও স্বাধীনতা আন্দোলনে ওতপ্রোতভাবে জড়িত ছিলেন। তিনি ১৯৬৬ সালের ছয় দফা আন্দোলন, ১৯৬৯ সালের গণঅভ্যুত্থান-সহ ১৯৭১ সালের মহান মুক্তিযুদ্ধে সক্রিয়ভাবে অংশগ্রহণ করেন। প্রধানমন্ত্রী শেখ হাসিনার ঘনিষ্ঠ সহচর শেখ মোঃ আব্দুল্লাহ বাংলাদেশ আওয়ামী লীগের সাথে ধর্মভিত্তিক দলসমূহের সম্পর্কোন্নয়নে গুরুত্বপূর্ণ ভূমিকা পালন করেন।  তাঁর মৃত্যু দেশ ও জাতির জন্য এক অপূরণীয় ক্ষতি। রাজনীতি, জনসেবা, দেশ ও সমাজের উন্নয়নে তাঁর অবদান জাতি শ্রদ্ধার সাথে স্মরণ করবে।

 মন্ত্রিপরিষদের সদস্যবৃন্দ মরহুমের বিদেহী আত্মার মাগফেরাত কামনা করেন এবং শোকসন্তপ্ত পরিবারের সদস্যদের প্রতি গভীর সমবেদনা জ্ঞাপন করেন।

 উল্লেখ্য, শেখ মোঃ আব্দুল্লাহ শনিবার দিবাগত রাতে রাজধানীর সম্মিলিত সামরিক হাসপাতালে চিকিৎসাধীন অবস্থায় মৃত্যুবরণ করেন (ইন্না লিল্লাহি ওয়া ইন্না ইলাইহি রাজিউন)। মৃত্যুকালে তাঁর বয়স হয়েছিল  ৭৫ বছর।

 ধর্ম প্রতিমন্ত্রী শেখ মোঃ আব্দুল্লাহ’র মৃত্যুতে শোক জানিয়েছেন মুক্তিযুদ্ধ বিষয়ক মন্ত্রী আ ক ম মোজাম্মেল হক;  সড়ক পরিবহন ও সেতুমন্ত্রী ওবায়দুল কাদের; কৃষিমন্ত্রী  ড. মোঃ আব্দুর রাজ্জাক; তথ্যমন্ত্রী ড. হাছান মাহ্‌মুদ; আইন, বিচার ও সংসদ বিষয়ক মন্ত্রী আনিসুল হক; স্থানীয় সরকার মন্ত্রী মোঃ তাজুল ইসলাম; পররাষ্ট্রমন্ত্রী এ কে আব্দুল মোমেন; পরিকল্পনামন্ত্রী এম এ মান্নান; শিল্পমন্ত্রী নূরুল মজিদ মাহমুদ হুমায়ূন; বস্ত্র ও পাট মন্ত্রী গোলাম দস্তগীর গাজী; খাদ্যমন্ত্রী সাধন চন্দ্র মজুমদার; বাণিজ্যমন্ত্রী টিপু মুনশি; সমাজকল্যাণ মন্ত্রী নুরুজ্জামান আহ‌মেদ; মৎস্য ও প্রাণিসম্পদ মন্ত্রী শ. ম. রেজাউল করিম; পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন; পার্বত্য চট্টগ্রাম বিষয়ক মন্ত্রী বীর বাহাদুর উশৈসিং; ভূমিমন্ত্রী সাইফুজ্জামান চৌধুরী; রেলপথ মন্ত্রী মোঃ নূরুল ইসলাম সুজন; বিজ্ঞান ও প্রযুক্তি মন্ত্রী স্থপতি ইয়াফেস ওসমান; ডাক ও টেলিযোগাযোগ মন্ত্রী মোস্তাফা জব্বার; প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ; শিল্প প্রতিমন্ত্রী  কামাল আহমেদ মজুমদার; বিদ্যুৎ, জ্বালানি ও খনিজ সম্পদ প্রতিমন্ত্রী  নসরুল হামিদ; শ্রম ও কর্মসংস্থান প্রতিমন্ত্রী  বেগম মন্নুজান সুফিয়ান; নৌ-পরিবহন প্রতিমন্ত্রী  খালিদ মাহ্‌মুদ চৌধুরী; প্রাথমিক ও গণশিক্ষা প্রতিমন্ত্রী  মোঃ জাকির হোসেন; পররাষ্ট্র প্রতিমন্ত্রী  মোঃ শাহ্‌রিয়ার আলম; তথ্য ও যোগাযোগ প্রযুক্তি প্রতিমন্ত্রী  জুনা‌ইদ আহ্‌মেদ পলক; জনপ্রশাসন প্রতিমন্ত্রী  ফরহাদ হোসেন; পল্লী উন্নয়ন ও সমবায় প্রতিমন্ত্রী  স্বপন ভট্টাচার্য; পানিসম্পদ প্রতিমন্ত্রী জাহিদ ফারুক; তথ্য প্রতিমন্ত্রী ডা. মোঃ মুরাদ হাসান; সংস্কৃতি বিষয়ক প্রতিমন্ত্রী  কে এম খালিদ; দুর্যোগ ব্যবস্থাপনা ও ত্রাণ প্রতিমন্ত্রী  ডাঃ মোঃ এনামুর রহমান; বেসামরিক বিমান পরিবহন ও পর্যটন প্রতিমন্ত্রী   মোঃ মাহবুব আলী; মহিলা ও শিশু বিষয়ক প্রতিমন্ত্রী বেগম ফজিলাতুন নেছা এবং  পানিসম্পদ উপমন্ত্রী এ কে এম এনামুল হক শামীম।

#

জলিল/অনসূয়া/রাহাত/মোশারফ/আব্বাস/২০২০/১৭৪৯ ঘন্টা

তথ্যবিবরণী                                                                                   নম্বর : ২১৫৪

**১৪ দল সংহত করতে মোহাম্মদ নাসিমের ভূমিকা ছিল অনন্য**

 **---তথ্যমন্ত্রী**

ঢাকা, ৩১ জ্যৈষ্ঠ (১৪ জুন) :

 তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, 'আওয়ামী লীগের নেতৃত্বে ১৪ দলকে সংহত করতে মোহাম্মদ নাসিমের ভূমিকা ছিল অনন্য। তাঁর মৃত্যু দেশ, রাজনীতি ও একই সাথে আওয়ামী লীগের জন্য এক অপূরণীয় ক্ষতি।'

 আজ চট্টগ্রাম থেকে রওনা হয়ে ঢাকায় সরাসরি বনানী কবরস্থানে মোহাম্মদ নাসিমের সমাধিতে শ্রদ্ধা নিবেদন, ফাতেহা পাঠ ও দোয়া শেষে সাংবাদিকদের এসব কথা বলেন তথ্যমন্ত্রী।

 মন্ত্রী বলেন, 'আমাদের নেতা সবার শ্রদ্ধাভাজন জাতীয় চার নেতার অন্যতম শহীদ এম মনসুর আলীর সুযোগ্য পুত্র  মোহাম্মদ নাসিম যে শুধু আমাদের দলের নেতা বা সাবেক মন্ত্রী ছিলেন, তা নয়, তিনি দেশের একজন প্রথিতযশা রাজনীতিবিদ ছিলেন এবং তাঁর মৃত্যু দেশ, রাজনীতি ও একই সাথে আওয়ামী লীগের জন্য এক অপূরণীয় ক্ষতি। তাঁর মৃত্যুতে আমরা একজন একনিষ্ঠ কর্মী, নেতা ও আমাদের নেত্রী প্রধানমন্ত্রী শেখ হাসিনার ঘনিষ্ঠজনকে হারিয়েছি।'

 তথ্যমন্ত্রী এ সময় সদ্য প্রয়াত ধর্ম প্রতিমন্ত্রীর প্রতি গভীর শ্রদ্ধা জানিয়ে বলেন, আপনারা জানেন, গত রাতে হঠাৎ করে আমাদের অত্যন্ত শ্রদ্ধাভাজন মাননীয় ধর্ম প্রতিমন্ত্রী ইন্তেকাল করেছেন। প্রয়াত প্রতিমন্ত্রী শেখ মোঃ আব্দুল্লাহকে আওয়ামী লীগের অত্যন্ত গুরুত্বপূর্ণ একজন নেতা হিসেবে বর্ণনা করে মন্ত্রী বলেন, 'তিনি ছাত্রজীবন থেকে রাজনীতি করে এসেছেন ও দীর্ঘদিন গোপালগঞ্জ আওয়ামী লীগের সভাপতির দায়িত্ব পালন করেছেন। তাঁর মৃত্যুও আমাদের দেশ ও দলের জন্য অপূরণীয় ক্ষতি।'

 প্রকৃতপক্ষে একই দিনে আমরা আমাদের দু'জন নেতাকে হারালাম, যা অত্যন্ত বেদনাদায়ক এবং এ বেদনা ঢেকে রাখা সম্ভব নয়, বলেন ড. হাছান। শোকাবিভূত চিত্তে তথ্যমন্ত্রী এ সময় স্বাস্থ্য সচিবের সদ্য প্রয়াত স্ত্রী এবং সম্প্রতি মৃত্যুবরণকারী সকলের আত্মার শান্তি কামনা করেন।

#

আকরাম/রাহাত/মোশারফ/আব্বাস/২০২০/১৭২৯ ঘন্টা

তথ্যবিবরণী                                                                                   নম্বর : ২১৫৩

**স্পেনকে কৃষি শ্রমিক নেয়ার অনুরোধ করলেন পররাষ্ট্রমন্ত্রী**

ঢাকা, ১৪ জুন (৩১ জ্যৈষ্ঠ):

 কৃষিক্ষেত্রে বাংলাদেশ ও স্পেনের মধ্যে ব্যাপক সহযোগিতার সুযোগ আছে উল্লেখ করে স্পেনকে বাংলাদেশ থেকে কৃষি শ্রমিক নেওয়ার অনুরোধ করলেন পররাষ্ট্রমন্ত্রী ড. এ. কে. আব্দুল মোমেন।

 সম্প্রতি স্পেনের পররাষ্ট্রমন্ত্রী আরানচা গনজালেজ লায়ার (Arancha Gonzalez Laya) সাথে ফোনে আলাপকালে তিনি এ অনুরোধ করেন।

 ড. মোমেন এ সময় বলেন, বাংলাদেশ পৃথিবীর চতুর্থ ধান ও ৫ম সবজি উৎপাদনকারী দেশ। সেকারণে করোনা পরবর্তী পরিস্থিতিতে কৃষিকাজে স্পেন বাংলাদেশের কৃষি শ্রমিকদের কাজে লাগাতে পারবে।  তাছাড়া স্পেনকে এদেশ থেকে তৈরি পোশাকের পাশাপাশি চিংড়ী, জাহাজ, পাটজাত পণ্য, ঔষধ, পিপিইসহ বিভিন্ন সামগ্রী আমদানি করারও অনুরোধ করেন পররাষ্ট্রমন্ত্রী। বাংলাদেশে রেলওয়ের উন্নয়ন ও সংযোগ বাড়ানোর ক্ষেত্রে স্পেনের বিনিয়োগের সুযোগ আছে বলেও জানান ড. মোমেন। আরানচা গনজালেজ লায়ার করোনা পরবর্তী পরিস্থিতিতে অথনৈতিক ক্ষেত্রে দু’দেশের সহযোগিতা আরো বৃদ্ধি পাবে বলে আশা প্রকাশ করেন।

 বাংলাদেশে বিনিয়োগবান্ধব পরিবেশ উল্লেখ করে পররাষ্ট্রমন্ত্রী বলেন, এদেশের অর্থনৈতিক অঞ্চলে বিনিয়োগ করলে স্পেনের কোম্পানিগুলো যেকোন দেশের তুলনায় লাভবান হবে। এতে বাংলাদেশিদেরও কর্মসংস্থান হবে। তিনি বলেন, বাংলাদেশে বিপুল সংখ্যক তথ্যপ্রযুক্তিতে দক্ষ জনগোষ্ঠীকে এসব কোম্পানি কাজে লাগাতে পারবে। তিনি করোনা পরবর্তী অথনৈতিক সমস্যা মোকাবিলায় বিভিন্ন দেশের অংশীদারিত্ব ও সহয়োগিতা প্রয়োজন। জলবায়ু পরিবর্তনের ফলে বিশ্বের অনেক দেশ করোনার চেয়ে ভয়াবহ বিপর্যয়ের মধ্যে পড়তে পারে তাই এখনই এ বিষয়ে সতর্ক থাকার প্রয়োজন বলেও মন্তব্য করেন। তাছাড়া সমুদ্রপৃষ্ঠের উচ্চতা ১ মিটার বৃদ্ধি পেলে বাংলাদেশের এক-চতুর্থাংশ পানির নিচে তলিয়ে যেতে পারে। ফলে এদেশে ৩৫ থেকে ৪০ মিলিয়ন মানুষ তাদের বাসস্থান হারাতে পারে। বাংলাদেশ Climate Vulnerable Forum এর সভাপতি হিসেবে জলবায়ু বিষয়ে স্পেনের সহায়তা চান পররাষ্ট্রমন্ত্রী। এ বিষয়ে স্পেনের সহযোগিতা অব্যাহত থাকবে বলে আরানচা গনজালেজ লায়া আশ্বস্ত করেন।

 ড. মোমেন বলেন, বংলাদেশ মানবিক কারণে মিয়ানমারের ১১ লক্ষ জোরপূর্বক বাস্তচ্যুত রোহিঙ্গাকে সাময়িকভাবে আশ্রয় দিয়েছে। মিয়ানমার সরকার তাদের জনগোষ্ঠীকে ফিরিয়ে নিতে চাইলেও গত তিন বছরে মিয়ানমার তাদের নিরাপদ প্রত্যাবাসনের অনুকূল পরিবেশ সৃষ্টি করেনি এবং কোন রোহিঙ্গাকে ফেরত নেয়নি। রোহিঙ্গাদের দ্রুত প্রত্যাবাসনের বিষয়ে তিনি স্পেনের সহযোগিতা কামনা করেন। স্পেন নিরাপদ প্রত্যাবাসনের ওপর জোর দেয় বলে স্পেনের পররাষ্ট্রমন্ত্রী উল্লেখ করেন।

 এছাড়া তিনি স্পেনে কর্মরত তিন শতাধিক বাংলাদেশি দেশে এসে করোনার কারণে আটকা পড়েছে। তাদের চাটার্ড ফ্লাইটে স্পেনে ফেরার বিষয়ে সেদেশের পররাষ্ট্রমন্ত্রীর সহযোগিতা চান। আরানচা গনজালেজ লায়া এ বিষয়ে সার্বিক সহযোগিতার আশ্বাস দেন। এসময় ড. মোমেন মহামারি কারোনা পরিস্থিতে স্পেনে প্রবাসী বাংলাদেশিদের সার্বিক সহযোগিতার জন্য সেদেশের সরকারকে ধন্যবাদ জানান।

#

তৌহিদুল/অনসূয়া/জসীম/সুবর্ণা/কানাই/২০২০/১৪৩০ঘন্টা

তথ্যবিবরণী                                                                                   নম্বর : ২১৫২

**ধর্ম প্রতিমন্ত্রীর মৃত্যুতে স্পিকার ও ডেপুটি স্পিকারের শোক**

ঢাকা, ১৪ জুন (৩১ জ্যৈষ্ঠ):

 ধর্ম প্রতিমন্ত্রী বীর মুক্তিযোদ্ধা আলহাজ এডভোকেট শেখ মো. আব্দুল্লাহ’র মৃত্যুতে গভীর শোক ও দুঃখ প্রকাশ করেছেন স্পিকার ড. শিরীন শারমিন চৌধুরী ।

 স্পিকার এক শোকবার্তায় শেখ মোঃ আব্দুল্লাহ’র রুহের মাগফেরাত কামনা করেন এবং তাঁর শোকসন্তপ্ত পরিবারের প্রতি গভীর সমবেদনা জ্ঞাপন করেন।

 এছাড়া এডভোকেট শেখ মোঃ আব্দুল্লাহ'র মৃত্যুতে ডেপুটি স্পিকার মো. ফজলে রাব্বী মিয়া, সংসদ উপনেতা সৈয়দা সাজেদা চৌধুরী এবং চিফ হুইপ নূর-ই-আলম চৌধুরী গভীর শোক ও দুঃখ প্রকাশ করেছেন।

 উল্লেখ্য, শেখ মোঃ আব্দুল্লাহ শনিবার দিবাগত রাতে রাজধানীর সম্মিলিত সামরিক হাসপাতালে চিকিৎসাধীন অবস্থায় মৃত্যুবরণ করেন (ইন্না লিল্লাহি ওয়া ইন্না ইলাইহি রাজিউন)। মৃত্যুকালে তাঁর বয়স হয়েছিল ৭৫ বছর।

#

অনসূয়া/জসীম/সুবর্ণা/কানাই/২০২০/১৪২০ঘন্টা

তথ্যবিবরণী                                                                                   নম্বর : ২১৫০

**স্বাস্থ্য সচিবের সহধর্মিণীর মৃত্যুতে তথ্যমন্ত্রী, প্রতিমন্ত্রী ও সচিবের শোক**

ঢাকা, ১৪ জুন (৩১ জ্যৈষ্ঠ):

 স্বাস্থ্য সেবা বিভাগের সচিব মো: আবদুল মান্নানের স্ত্রী কামরুন নাহারের মৃত্যুতে গভীর শোক ও দু:খ প্রকাশ করেছেন তথ্যমন্ত্রী ড. হাছান মাহ্‌মুদ।

 মন্ত্রী তাঁর শোকবার্তায় প্রয়াতের বিদেহী আত্মার শান্তি কামনা করেন ও শোকাহত পরিবারের সদস্যদের প্রতি গভীর সমবেদনা জানান।

 এছাড়াও স্বাস্থ্য সেবা বিভাগের সচিব মো: আবদুল মান্নানের স্ত্রী কামরুন নাহারের মৃত্যুতে গভীর শোক ও দু:খ প্রকাশ করেছেন তথ্য প্রতিমন্ত্রী ডা. মো. মুরাদ হাসান ও তথ্য সচিব কামরুন নাহার।

 উল্লেখ্য, শনিবার রাজধানীর একটি হাসপাতালে চিকিৎসাধীন অবস্থায় স্বাস্থ্য সেবা বিভাগের সচিবের স্ত্রী মৃত্যুবরণ করেন।

#

আকরাম/অনসূয়া/জসীম/সুবর্ণা/কানাই/২০২০/১১৪৫ ঘন্টা

তথ্যবিবরণী                                                                                   নম্বর : ২১৪৯

**ধর্ম প্রতিমন্ত্রী শেখ মোঃ আব্দুল্লাহ’র মৃত্যুতে সড়ক পরিবহণ মন্ত্রীর শোক**

ঢাকা, ১৪ জুন (৩১ জ্যৈষ্ঠ):

 ধর্ম প্রতিমন্ত্রী শেখ মোঃ আব্দুল্লাহ’র মৃত্যুতে গভীর শোক ও দুঃখপ্রকাশ করেছেন বাংলাদেশ আওয়ামী লীগের সাধারণ সম্পাদক এবং সড়ক পরিবহণ ও সেতু মন্ত্রী ওবায়দুল কাদের।

 মন্ত্রী এক শোকবার্তায় মরহুমের বিদেহী আত্মার মাগফেরাত কামনা করেন এবং শোকসন্তপ্ত পরিবারের প্রতি গভীর সমবেদনা জানান।

#

নাছের/অনসূয়া/জসীম/সুবর্ণা/কানাই/২০২০/১১৪০ ঘন্টা

তথ্যবিবরণী                                                                                   নম্বর : ২১৪৮

**ধর্ম প্রতিমন্ত্রী শেখ মোঃ আব্দুল্লাহ'র মৃত্যুতে তথ্যমন্ত্রীর শোক**

ঢাকা, ১৪ জুন (৩১ জ্যৈষ্ঠ):

 ধর্ম প্রতিমন্ত্রী আলহাজ এডভোকেট শেখ মোঃ আব্দুল্লাহ'র মৃত্যুতে গভীর শোক ও দুঃখ প্রকাশ করেছেন তথ্যমন্ত্রী ড. হাছান মাহ্‌মুদ।

 রাজধানীর একটি হাসপাতালে চিকিৎসাধীন অবস্থায় শনিবার রাতে হৃদযন্ত্রের ক্রিয়া বন্ধ হয়ে মৃত্যুবরণ করেন তিনি। মৃত্যুকালে শেখ মোঃ আব্দুল্লাহ'র বয়স হয়েছিল ৭৫ বছর।

 তথ্যমন্ত্রী তাঁর শোকবার্তায় বলেন, 'ছাত্রাবস্থায় জাতির পিতার আদর্শে রাজনীতিতে যুক্ত হওয়া শেখ মো. আব্দুল্লাহ ১৯৬৬ সালের ৬ দফা আন্দোলন, ঊনসত্তরের গণ-অভ্যুত্থান ও একাত্তরের মুক্তিযুদ্ধে অংশগ্রহণ করে বাংলাদেশের স্বাধীনতা সংগ্রামে অনন্য ভূমিকা রেখেছেন। স্বাধীনতা পরবর্তীকালেও তাঁর একনিষ্ঠ কর্মময় জীবন ছিল দেশপ্রেম ও মেধার স্বাক্ষরে প্রোজ্জ্বল। তাঁর মৃত্যুতে দেশ একজন সৎ, সাহসী ও প্রজ্ঞাবান নেতাকে হারালো।'

 মন্ত্রী প্রয়াত শেখ মোঃ আব্দুল্লাহ'র বিদেহী আত্মার শান্তি কামনা করেন ও শোকাহত পরিবারের সদস্যদের প্রতি গভীর সমবেদনা জানান।

 এছাড়া ধর্ম প্রতিমন্ত্রী শেখ মোঃ আব্দুল্লাহর মৃত্যুতে গভীর শোক ও দুঃখ প্রকাশ করেছেন তথ্য প্রতিমন্ত্রী ডা. মুরাদ হাসান।

#

আকরাম/অনসূয়া/জসীম/সুবর্ণা/কানাই/২০২০/১১২০ ঘন্টা